  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 20-тӥ толсуре Удмуртилэн тӧроез Александр Бречалов та ар ӵоже азинлыко ужасьёслы но коллективъёслы «Признание» премиос сётӥз. Данъетэз 11 адями но сизьым коллективъёс но мер огазеяськонъёс басьтӥзы. Со сярысь улосвл тӧролэн но кивалтэтлэн пресс-службазы ивортӥз. « Элькунэтӥ ужъя ветлыкум мон паймымон ужъёс лэсьтӥсь трос адямиосты адӟисько. Соосты котырысьтызы адямиослэсь улонзэс умой пала воштыны мылкыд огазея. <…> Элькунэз азинтэмды понна котькуддылы тау карисько, асьмеос окылысь ужаськом » Александр Бречалов, Удмуртилэн тӧроез Премия басьтэмъёс пӧлын Белезино ёросысь сӧсыръёслэн огазеяськонзылэн тӧроезлэн воштӥсез Анастасия Каркина. Со кышномуртъёсты ожгарчиослы дӥськут вурон понна огазеяны быгатӥз, вуриськыны мылкыд карисьёсты дышетэ. Со сяна, коляскаын эктонъя Россилн кубокезлэн финалаз шедиз. Озьы ик Совето Союзлэн Героезлэсь В. Г. Стариковлэсь нимзэ нуллӥсь удмурт кадет корпусэз пусйизы. Воткаысь кадетъёс котькуд ар олимпиадаосын, ӵошатсконъёсын но визьбур вожвылъяськонъёсын вормисьёс пӧлы шедё. 2021-2022 дышетскон арлы йылпумъянъёсъя, дышетсконни Приволжск федерал округъя устоез луиз.  Йӧскалык лулчеберетэз утён но азинтон ӧрын тыршемез понна «Удмурт нылкышно кенеш» огазеяськонэз данъязы. Солы мерлыко-югдытон «Дор» мерафон ортчытыны сертифифкат сётӥзы. Премилэн лауреатъёсыз пӧлын Вотка ёросысь эковолонтёр Татьяна Караваева, Дэбес ёросысь Зар-Медло гуртысь лулчеберет юртын ужась Юрий Кожевников, Якшур-Бӧдьяысь школа-интренатысь физкультурая дышетӥсь Николай Михайлов но мукетъёсыз. Тодэ вайытом, азьвыл аръёсы «Признание» премиез вотэсын удмурт кылын телевидение кылдытӥсь Богдан Анфиногенов, удмурт клавиатура но мобильной ватсэтъёс кылдытӥсь Григорий Григорьев, удмурт егитъёслэн «Куара» огазеяьконзылэн но «Чеберай» марафонлэн кивалтӥсьёссы Владислав Степанов но Ксения Широбокова басьтылӥзы. Тегъёс: премия Удмуртия АлександрБречалов  